Informácia o návrhu kandidátov na funkciu sudcu Európskeho súdu pre ľudské práva za Slovenskú republiku

     Vzhľadom na skutočnosť, že v súlade s článkom 23 Dohovoru o ochrane ľudských práv a základných slobôd sa dňa 31. októbra 2004  skončí funkčné obdobie JUDr. Viery Strážnickej, sudkyne Európskeho súdu pre ľudské práva (ďalej ESĽP) za Slovenskú republiku, požiadal podpredseda vlády a minister spravodlivosti Daniel Lipšic listom zo dňa 14. novembra 2003 predsedu Súdnej rady Slovenskej republiky Milana Karabína, aby súdna rada podľa čl. 141a ods. 4 písm. d) Ústavy SR navrhla troch kandidátov na funkciu sudcu ESĽP za Slovenskú republiku na ďalšie funkčné obdobie, a to najneskôr do konca roku 2003.

     Svojim uznesením č. 271 zo dňa 15. decembra 2003 Súdna rada Slovenskej republiky vláde Slovenskej republiky navrhla ako kandidáta na voľbu za sudcu ESĽP jediného kandidáta, a to JUDr. Jána Drgonca. 

     Podľa článku 22 Dohovoru o ochrane ľudských práv a základných slobôd volí sudcov Parlamentné zhromaždenie Rady Európy zo zoznamu troch kandidátov navrhnutých Vysokou zmluvnou stranou. 

     S ohľadom na to, že Súdna rada Slovenskej republiky zatiaľ navrhla  na voľbu sudcu ESĽP len jedného kandidáta, je potrebné v súlade s článkom 22 Dohovoru o ochrane ľudských práv a základných slobôd navrhnúť ešte ďalších dvoch kandidátov, a to v čo najkratšom čase. Pretože táto povinnosť vyplýva z uvedeného dohovoru, nie je potrebné na to súdnu radu vyzývať. Na túto skutočnosť podpredseda vlády a minister spravodlivosti predsedu súdnej rady písomne  upozornil.

     Direktoriát pre ľudské práva Rady Európy očakáva oficiálnu informáciu o troch kandidátoch na funkciu sudcu ESĽP za Slovenskú republiku najneskôr do 30. januára 2004.